text: Kolding Kommune siger tak
  09 september 2015 kl. 18.45
  Som tak for deres indsats i løbet af året, holdt Kolding Kommune onsdag en stor fest for alle kommunens frivillige.
  Alle frivillige på ældreområdet i Kolding Kommune blev inviteret til fest i Trefor Arena.
  - De frivilliges arbejde betyder så uendelig meget, og man ville slet ikke kunne gøre det op i penge. Så det, at vi påskønner indsatsen med en fest, er kun rimeligt, siger formand for Ældreudvalget i Kolding, Søren Rasmussen, til TV SYD.
  Kolding Kommunes Seniorudvalg ønsker, med fest, underholdning, musik, mad og drikke, at sige tak for indsatsen i det forløbne år.
  - Det er en lidt speciel fest, fordi vi måske ikke har så meget til fælles. Men alligevel har vi jo det til fælles, at vi alle er frivillige, siger en af de frivillige festdeltagere, Charlotte Larsen.
  